আর্থিক কেলেঙ্কারি-বিদ্ধ থাকা হায়দরাবাদ ক্রিকেট সংস্থায় প্রেসিডেন্ট পদে দাঁড়াতে চান তিনি। এমন ইচ্ছার কথা ‘এবেলা খেলা’কে প্রথম জানিয়েছিলেন অক্টোবর মাসে। বড়দিনের লগ্নে মহম্মদ আজহারউদ্দিন বলে দিচ্ছেন, প্রশাসক হিসাবে দ্বিতীয় ইনিংস শুরু করার ভাবনা থেকে সরে আসার ইচ্ছা নেই তাঁর।
‘‘প্রেসিডেন্ট পদে অবশ্যই প্রতিদ্বন্দ্বিতা করতে চাই। এ নিয়ে কথা বলাও শুরু করে দিয়েছি আমি,’’ শনিবার ‘এবেলা খেলা’কে ফোনে বললেন ভারতের প্রাক্তন অধিনায়ক। রয়েছেন দিল্লিতে। বড়দিনের পার্টি করার পরিকল্পনা নেই। বরং মন পড়ে রয়েছে হায়দরাবাদ ক্রিকেট সংস্থায়। যেখানে কোটি কোটি টাকার তছরুপ ধরা পড়েছে। একসময় তাঁর অধীনে খেলা আর্শাদ আয়ুবদের ভবিষ্যৎ নিয়ে অনিশ্চয়তা তৈরি হয়েছে। দ্রুত নতুন করে নির্বাচনের আদেশ দিয়েছে আদালত। 
নিজের ক্রিকেট সংস্থায় অন্ধকার দেখে কাতর আজহার। ‘‘সদস্যদের সঙ্গে কথা বলে মনে হয়েছে, তাঁরা আমাকে স্বাগতই জানাবেন। তাই প্রতিদ্বন্দ্বিতা করব,’’ বলছিলেন আজহার। কবে চূড়ান্ত হতে পারে তাঁর সিদ্ধান্ত? জানতে চাওয়ায় ইডেনের প্রাক্তন নায়কের জবাব, ‘‘যা হবে ৩ জানুয়ারির পরেই হবে।’’ ৩ জানুয়ারি অর্থাৎ লোঢা সুপারিশ নিয়ে সুপ্রিম কোর্টের নিয়ে রায় বেরনোর দিন।